Timo Jaakonaho

Anne Bernerin mukaan aikaan perustuva liikenneverkon käyttömaksu ei vaadi ajon seurantalaitetta.

Mahdollisen liikenneverkkoyhtiön perustaminen ei johtaisi kansalaisten pakkoseurantaan, sanoo liikenne- ja viestintäministeri Anne Berner (kesk.).

Yhtiö rahoittaisi toimintaansa muun muassa liikenneverkon käytöstä kerättävillä maksuilla.

Berner kertoo panneensa merkille, että liikenneverkkomaksujen yhteydessä on keskusteltu vilkkaasti ajoneuvojen seurannasta.

"Tarkoitus ei ole seurata kansalaisia. Aikaan perustuva maksu ei vaadi mitään ajon seurantalaitetta", Berner sanoo liikenne- ja viestintäministeriön tiedotteessa.

Aikaan perustuvan maksamisen rinnalla voidaan Bernerin mukaan tarjota myös kilometripohjaiseen hinnoitteluun perustuvia paketteja, joita tienkäyttäjät voivat halutessaan hankkia.

"Kilometripohjaisen maksumallin tietoturvallisuus ja yksityisyyden suoja varmistetaan lailla", Berner painottaa.

Liikenne- ja viestintäministeriön ehdotus selvitykseksi liikenneverkon kehittämisestä julkaistaan ensi viikon torstaina, ministeriö kertoo tiedotteessaan.

Julkistuksen jälkeen ehdotus lähtee laajalle lausuntokierrokselle ja samalla avataan kansalaiskeskustelu Ota kantaa -palvelussa.